Read in PDF
ወንጌልን የማመንና የመስበክ አንዱ ውጤት ከዓለም ተቃውሞንና ስደትን ማስተናገድ ነው፡፡ የወንጌልን ቃል የተረዱ፣ ያመኑና የሚሰብኩ አገልጋዮች ይህ የማይቀር ዕጣ ፈንታቸው እንደ ሆነ ያውቁታል፡፡ በወንጌል ያላመኑና ለወንጌል ሳይሆን ለሃይማኖታቸው የቆሙና ለእግዚአብሔር ያለ ዕውቀት የቀኑ የሚመስላቸው ሰዎች ደግሞ እውነተኛ አገልጋዮችን ሌላ ስም ሰጥተው ማሳደዳቸውና በዚህም እግዚአብሔርን እንዳገለገሉ የሚቆጥሩበት ሁኔታ መኖሩ ሁሌም ያለ ክሥተት ነው፡፡ በዚህ ምድር ይህ ሁኔታ መቀጠሉ የማይቀር ቢሆንም ጌታችን በክብር ሲገለጥ ግን እንዲህ በሚያደርጉት ላይ በፍርድ እንደሚገለጥና ስለስሙ መከራ የተቀበሉትን ደግሞ እንደሚያከብር እውነተኛ ነገር ነው፡፡ "ወንድሞች ሆይ፥ እምነታችሁ እጅግ ስለሚያድግ የሁላችሁም የእያንዳንዳችሁ ፍቅር እርስ በርሳችሁ ስለሚበዛ፥ ሁልጊዜ ስለ እናንተ እግዚአብሔርን እንደሚገባ ልናመሰግን ግድ አለብን፤ ስለዚህ በምትታገሱበት በስደታችሁና በመከራችሁ ሁሉ ከመጽናታችሁና ከእምነታችሁ የተነሣ በእግዚአብሔር አብያተ ክርስቲያናት ስለ እናንተ ራሳችን እንመካለን። ስለ እርሱ ደግሞ መከራ ለምትቀበሉለት ለእግዚአብሔር መንግሥት የምትበቁ ሆናችሁ ትቈጠሩ ዘንድ፥ ይህ የእግዚአብሔር ቅን ፍርድ ምልክት ነው። ጌታ ኢየሱስ ከሥልጣኑ መላእክት ጋር ከሰማይ በእሳት ነበልባል ሲገለጥ፥ መከራን ለሚያሳዩአችሁ መከራን፥ መከራንም ለምትቀበሉ ከእኛ ጋር ዕረፍትን ብድራት አድርጎ እንዲመልስ በእግዚአብሔር ፊት በእርግጥ ጽድቅ ነውና።" (2ተሰ. 1፥3-7)፡፡
ይህን እውነት ባለማስተዋል በእውነተኛ አገልጋዮች ላይ ስደት እያስነሱ ካሉት መካከል የዲሲው ዶ/ር ነጋና መሰሎቻቸው ይገኛሉ፡፡ የዲሲው ደ/ር ነጋ ዓለማየሁ በዚህ ግብር ጸንቶ ለአምስተኛ ጊዜ የቤተክርስቲያን አገልጋይን አባርሯል፡፡ በተደጋጋሚ ጊዜ በዲሲ ደብረ ኃይል ቅዱስ ገብርኤል ቤተክርስቲያን ችግሮችን ሲፈጥር የነበረውና ስውር ተልእኮ ይዞ ወደ ዲሲ ቅዱስ ገብርኤል የገባው ዶ/ር ነጋ አለማየሁ አሁንም ከጥፋቱ ሊመለስ አልቻለም። እንደሚታወቀው ከዚህ በፊት በቤተክርስቲያኑ ውስጥ የተፈጠረውን ግርግር በመጠቀም ስልጣን የያዘው ዶ/ር ነጋ እና ተባባሪዎቹ ዲሲ ደብረ ኃይል ቅዱስ ገብርኤል ቤተክርስቲያንን ከስደተኛው ሲኖዶስ ለመለየት የሚያደርጉትን ጥረት ቀጥለዋል። የሲኖዲሱ አባልና ደጋፊ የነበሩትን ካህናት እያባረረ ድብቅ ተልእኮ ያላቸውን እና ክህነት የሌላቸውን ካድሬዎችና የማህበረ ቅዱሳን አባላት እንዲሁም የሐሰት ሰባክያንን በቤተ ክርስቲያኑ ውስጥ መቅጠሩን ቀጥሏል።
በመጀመሪያ ቀሲስ እንዳልካቸውን ክህነት እንዳይሰጠው በማስከልከል ሲያባርረው ቀጥሎም ብፁዕ አቡነ ሳሙኤልን ከመሰረቱት እና ብዙ ከለፉበት ቤተ ክርስቲያን ጥቂት ግለሰቦችን በማሳደም ያለርህራሄ ውጪ አውጥተው ጥለዋቸዋል፣ በቦታውም እነርሱው አዛዥ ናዛዥ ሆነውበታል፡፡ ከዚያም አባ ወልደ ትንሳኤን በሐሰት ውንጀላ አሳስሮአቸው የነበረ መሆኑ ሲታወስ ለዚያም አለ የተባለው ማስረጃ የቪዲዮ ምስል ውሸት ሆኖ ተገኝቷል፡፡ በቅርቡም ከጀርመን ያስመጡዋቸውን አባ ብርሃኑ የተባሉ አባት በህዝብ ፊት የተቀጠሩ መሆናቸውን እና ቤተክርስቲያኑም ዕለት ዕለት ክፍት እንደሚሆን ካሳወቁ በኋላ "የኛን ሃሳብ የማያራምዱ ከሆነና ከሲኖዶሱ ደጋፊ ካህናት ጋር ያለዎትን ግንኙነት ካላቆሙ አብረን ልንሰራ አንችልም" በማለት የሁለት ቀን የጊዜ ገደብ በመስጠት እርሳቸውንም አባረዋቸዋል፡፡
ባለፉት ጥቂት ወራት ከደቡብ ኣፍሪካ ወደ አሜሪካ በመግባት በዲሲ ደብረ ኃይል ቅዱስ ገብርኤል ቤተ ክርስቲያን ውስጥ ሲያገለግል የነበረው መምህር በኃይሉ፣ በቤተ ክርስቲያኑ ውስጥ እና እየተዘዋወረ በሚያገለግልባቸው በሌሎችም አብያተ ክርስቲያናት ውስጥ ከአባቶች ዘንድ ከፍተኛ አድናቆት የተቸረው ቢሆንም ዶ/ር ነጋ የሚመራው ቦርድ እና መምህር ፍሬስብሐት ሲቃወሙት ቆይተው፣ ከሎሳንጀለስ የጥምቀት ጉባኤ መልስ ጉባኤውን ከሚሳተፉ ካህናት ጋር ህብረት እንደሌላቸው እና እንደሚቃወሙ በማሳወቅና በድጋሚ የቀናት የጊዜ ገደብ በመስጠት እርሱንም አባረውታል።
በተለይም ዶ/ር ነጋ እና ተባባሪዎቹ ለያዙት አላማ ከፍተኛ አስተዋፅኦ እያደረጉ ያሉት በሥነምግባር ችግር ውስጥ የሚገኙና የቤተክርስቲያንንም ቀኖና ጥሰው የሚገኙት ናቸው፡፡ ከእነዚህም መካከል ጸረ ወንጌል ዓላማ ይዞ እየተንቀሳቀሰ ያለው መምህር ፍሬስብሐት ገድሉ ሲሆን፣ ሚስቱን ፈትቶና ቀኖና ቤተ ክርስቲያንን አፍርሶ መቅደስ በመግባት እያገለገለ ሲሆን፣ ሚስቱን ሲፈታም ዶ/ር ነጋ እና ተባባሪዎቹ እንደረዱትና በዶ/ር ነጋ የቤት አድራሻ ተጠቅሞ የፍቺ ሂደቱን የጨረሰና የፍቺ /የዲቮርስ/ ወረቀቱን መጨረሱን የደረሰን የዲቮርስ ሰርቲፊኬት ያመለክታል።
የዶ/ር ነጋ ቡድን በተደጋጋሚ ጊዜ ከሲኖዶሱ ውጪ የሆኑ ካህናቶችን በማስመጣት ለመቅጠር የሞከረ ሲሆን ከምዕመናኑ በደረሰ ከፍተኛ ተቃውሞ ሊመለሱ ችለዋል። እንዲህ አይነቱ ድብቅ አላማ በቶሮንቶ ቅድስት ማርያም ላይ ያነጣጠረ መሆኑን እየተመለከትን ነው፡፡ በቶሮንቶ ቅድስት ማርያም ሊቀ ካህናት ምሳሌን እና ዶ/ር ቀሲስ መብራቱን ለማባረር ከፍተኛ እንቅስቃሴና የስም ማጥፋት ዘመቻ የከፈተቱት ፍሬስብሐት፣ መርጌታ ተስፋ እና ቀሲስ አንዱ ዓለም ናቸው፡፡ ቀሲስ አንዱ ዓለም ለህዳር ጽዮን ቶሮንቶ መጥቶ "ተሐድሶ እዚህም ገብቷል" እያለ ቅስቀሳ በማካሄድ እራሱ ባዘጋጀው የሀሰት ደብዳቤ ሕዝቡን ግራ አጋብቷል፡፡ በተጠቀሱት አብያተ ክርስቲያናት ውስጥ ላቀዱት ፀረ ወንጌል የጥፋት ተልእኮ ተባባሪ የሆኑት ከላይ የተጠቀሰው የዲሲው ፍሬስብሐትና የቶሮንቶው መርጌታ ተስፋ ናቸው፡፡ እነዚህም ሰዎች በተመሳሳይ የሥነ ምግባር ችግር ውስጥ የሚገኙ ሲሆኑ፣ ገበናቸውን የደበቁ መስሏቸው በማቅ ሥር ሆነው ፀረ ወንጌል እንቅስቃሴ በማድረግ ለሃይማኖታቸው ቀናኢ መስለው ለመታየት ይሞክራሉ፡፡ ማቅም ቢሆን እስካሁን እንደታየው ለእርሱ ዓላማ መፈጸም እስከጠቀሙት ድረስ በየትኛውም የትምህርተ ሃይማኖትም ሆነ የስነምግባር ችግር ውስጥ ቢገኙ እርሱ ግድ የለውም፡፡ እንዲያውም ያንን የሚመርጠው እንደሆነ አያጠራጥርም ምክንያቱም ማስፈራራያ አድርጎ እንደልቡ ይጠቀምባቸዋልና፡፡ እየሆነ ያለውም ይህ ነው፡፡ እነዚህ ሕገወጦች በእውነት ለመሄድ በሚጥሩ እውነተኛ አገልጋዮች ላይ የከፈቱት ፀረ ወንጌል እንቅስቃሴ መቆም አለበት፡፡ ምእመናንም ይህን አውቀው ከምንም በላይ ለመንፈሳዊ ሕይወታቸው የሚጠቅማቸውን መለየትና በምድራዊ አጀንዳ ላይ ለኣላማቸው መሳካት የሚሯሯጡትን ማስቆም አለባቸው፡፡ ስደተኛው ሲኖዶስ ህጋዊ ነኝ ካለ እነዚህን ህገወጥ የሆኑ ሰዎች በቶሎ ሊያርም ይገባል። እነዚህ ሰዎች በቶሎ ካልታረሙ እና ንስሐ ካልገቡ አባ ሰላማ በእጁ ያሉትን መረጃዎች ለማውጣትና ምእመናን ከሐሰተኞች ራሳቸውን እንዲጠብቁ ከማስገንዘብ ወደኋላ አይልም፤ ምክንያቱም አባ ሰላማ የቆመው ለእውነት ነውና።